b"\n_START_ARTICLE_\nLucille Ball\n_START_SECTION_\nBiografia\n_START_PARAGRAPH_\nEl 1925 va decidir ingressar en una escola d'art dram\xc3\xa0tic de John Murray Anderson i va treballar com a model i corista. All\xc3\xa0 coincidiria amb una altra futura estrella, l'actriu Bette Davis. Ball va deixar l'escola pocs dies despr\xc3\xa9s d'ingressar, ja que el seu professor va considerar que era massa t\xc3\xadmida i que no tenia futur en la interpretaci\xc3\xb3. El 1930 se'n va anar a viure a la ciutat de Nova York on es va convertir en model. _NEWLINE_El 1933 es va traslladar a Hollywood i va aconseguir ser contractada per Samuel Goldwyn com a noia Goldwyn, apareixent breument en diversos t\xc3\xadtols com Roman Scandals (1933) de Frank Tuttle o Kid Millions (1934) de Roy del Ruth. Tamb\xc3\xa9 va apar\xc3\xa8ixer en diversos films com a ballarina o actriu secund\xc3\xa0ria en petits papers: Dames de teatre (1937, Gregory La Cava) amb Katharine Hepburn i Ginger Rogers o L'hotel dels embolics (1938, William A. Seiter), amb els Germans Marx. El 1940 va signar un contracte amb la Metro-Goldwyn-Mayer per\xc3\xb2 no va arribar a intervenir en massa pel\xc2\xb7l\xc3\xadcules de relleu llevat de Balla, noia, balla (1940) de Dorothy Arzner amb Maureen O'Hara, i Ziegfeld Follies (1945) de Vincente Minnelli al costat de Judy Garland, Fred Astaire i Gene Kelly, arribant a ser coneguda com \xc2\xabla reina de les pel\xc2\xb7l\xc3\xadcules de s\xc3\xa8rie B\xc2\xbb. _NEWLINE_Els anys 40 van ser clau per a l'evoluci\xc3\xb3 art\xc3\xadstica de Lucille i el seu casament amb el jove actor i m\xc3\xbasic cub\xc3\xa0 Desi Arnaz el 1940 (ambd\xc3\xb3s havien aparegut en la pel\xc2\xb7l\xc3\xadcula Too Many Girls) va suposar tot un impuls a la seva carrera. En el cinema va destacar en pel\xc2\xb7l\xc3\xadcules com el western Valley of the Sun (1942) de George Marshall, Without Love (1945) al costat de la parella Spencer Tracy i Katharine Hepburn o Easy Living (1949) de Jacques Tourneur, per\xc3\xb2 el seu aut\xc3\xa8ntic salt a la fama es va produir amb el seu programa radiof\xc3\xb2nic titulat My Favorite Husband, on des de 1947 representava a una esbojarrada mestressa de casa que va calar molt profund entre l'audi\xc3\xa8ncia estatunidenca. El programa va durar fins al 1951, any en qu\xc3\xa8 la CBS li va proposar traspassar el seu triomf a la televisi\xc3\xb3. _NEWLINE_Lucille va dir que s\xc3\xad, per\xc3\xb2 volia el seu marit Desi Arnaz com a coprotagonista, petici\xc3\xb3 que la CBS va acceptar de bon grat. Poc despr\xc3\xa9s, van iniciar la gravaci\xc3\xb3 d'I Love Lucy, una s\xc3\xa8rie que va estar en pantalla sis anys, des de 1951 fins al 1957. Aquest gran triomf a la televisi\xc3\xb3 va provocar que Lucille es despreocup\xc3\xa9s per la seva carrera cinematogr\xc3\xa0fica i a partir dels 50 en endavant protagonitzaria poques vegades alguna pel\xc2\xb7l\xc3\xadcula. _NEWLINE_Entre la desena de t\xc3\xadtols en qu\xc3\xa8 va intervenir en la seva \xc3\xbaltima etapa com a actriu els m\xc3\xa9s destatables s\xc3\xb3n Fancy Pants (1950) de George Marshall, The Long, Long Trailer (1954) de Vincente Minnelli, The Facts of Life (1960) de Melvin Frank i la com\xc3\xa8dia dom\xc3\xa8stica co-protagonitzada per Henry Fonda i denominada Yours, Mine and Ours (1968). L'enorme \xc3\xa8xit televisiu de Lucille no es va quedar amb I Love Lucy, ja que posteriorment amb altres emissions de programes anomenats The Lucille Ball Show o Here's Lucy, Lucille es va convertir en una de les personalitats m\xc3\xa9s importants dins del xou business americ\xc3\xa0. El 1960, Lucille Ball s'havia divorciat de Arnaz, contraient matrimoni l'any seg\xc3\xbcent amb el c\xc3\xb2mic Gary Morton, el qual s'encarregaria de produir les seves \xc3\xbaltimes s\xc3\xa8ries televisives._NEWLINE_Lucille Ball va morir en un hospital de Los Angeles el 26 d'abril de 1989 a l'edat de 77 anys."